SET เปิดร่วง 9 จุดตามตปท. วิตก GDP สหรัฐปีนี้หดตัว 6.5% – ตัวเลขว่างงานแตะ 9.3%
SET เปิดร่วง 9 จุดตามตปท. วิตก GDP สหรัฐปีนี้หดตัว 6.5% - ตัวเลขว่างงานแตะ 9.3%
11 มิ.ย. 2563

ดัชนีตลาดหุ้นไทย ณ เวลา 10.00 น. อยู่ที่ 1,409.76 จุด ลบ 9.01 จุด หรือ 0.64% สูงสุดที่ 1,413.22 จุด ต่ำสุดที่ 1,409.47 จุด มูลค่าการซื้อขาย 3.41 พันล้านบาท
ด้าน บล.ฟินันเซีย ไซรัส ประเมินแนวโน้มตลาดวันนี้ คาดว่า SET Index จะแกว่งตัวลงทดสอบระดับ 1,400-1,410 จุดหลังผลการประชุม FED ออกมาในโทน Dovish กว่าคาด โดยจะกระตุ้นเศรษฐกิจต่อเนื่องจนกว่าตลาดแรงงานจะกลับมาปกติ ซึ่งหมายถึงเศรษฐกิจที่อาจซึมยาว จาก Dot Plot ชี้ให้เห็นว่า FED จะคงดอกเบี้ยที่ 0-0.25% ไปจนถึงสิ้นปี 2022 เช่นเดียวกับ GDP ที่ต้องรอถึงปี 2565 จึงจะกลับมายืนเหนือระดับปี 2562 ได้ ส่งผลให้ Bond Yield ร่วงลงและกดดันตลาดหุ้น นอกจากนี้ยังเริ่มเห็นการพูดถึง 2nd Wave ของการระบาดมากขึ้น
ขณะที่ บล.กรุงศรี จำกัด (มหาชน) มองแนวโน้มตลาดหุ้นวันนี้มีเป็นลบตามทิศทางตลาดหุ้นรอบบ้านคาด SET อ่อนตัวทดสอบ 1,400 – 1,410 จุด โดยแม้ว่า FED จะคงอัตราดอกเบี้ยไว้ที่ระดับ 0-0.25% และจะตรึงดอกเบี้ยจนกว่าเศรษฐกิจสหรัฐจะฟื้นตัวจากผลกระทบไวรัส Covid-19
อย่างไรก็ตามการคาดการณ์ของ FED ที่ว่า GDP สหรัฐจะหดตัวลง 6.5% ในปีนี้ รวมถึงมีความกังวลเกี่ยวกับตลาดแรงงานว่าอัตราว่างงานจะอยู่ที่ระดับ 9.3% ในปีนี้นั้นส่งผลให้นักลงทุนเกิดความกังวลเกี่ยวกับภาวะเศรษฐกิจสหรัฐจะชะลอตัวลงรุนแรงและเป็นลบต่อทิศทางตลาด